Kinders sterf toe taxi se remme ingeeDie ongelukstoneel in Inanda, KwaZulu-Natal. (Foto: Rusa) Drie skoolkinders is dood en 13 ander mense ernstig beseer nadat die remme van ’n minibustaxi Donderdag onklaar geraak het. Dié meganiese fout het tot gevolg gehad dat die taxi in ’n groep laerskoolleerders in Inanda ingeploeg het. Die kinders was op pad huis toe. Reaction Unit South Africa (Rusa) sê dié private veiligheidsmaatskappy se beheerkamer het om 15:28 ’n oproep van een van die minibustaxi se passasiers ontvang. Die vrou was ernstig beseer en buite haarself van ontsteltenis. Sy het die beheerkamer meegedeel dat ’n minibustaxi omgeslaan het nadat dit vyf voetgangers getref het. Hoewel sy nie die presiese ligging van die ongeluk kon verskaf nie, kon sy wel verduidelik dat die ongeluk in die omgewing van ’n Shembe-kerk naby die Inandadam plaasgevind het. Die ongelukstoneel in Inanda, KwaZulu-Natal. (Foto: Rusa) Reaksiebeamptes van Rusa het hul na die omgewing van die dam gehaas terwyl oproepe na ander nooddienste gemaak is. Drie laerskoolleerders is met paramedici se aankoms op die toneel op ’n grondpad in Matabetule dood aangetref. Die liggaam van een van die kinders was in dié stadium nog onder die wrak van die omgeslaande minibustaxi vasgekeer. Volgens ooggetuies het die taxi teen ’n steil helling afgery toe die remme onklaar geraak het. Die minibustaxi het die vyf kinders getref en toe in ’n grensmuur vasgery voordat dit omgeslaan het. Brandbestryders op die toneel het die kind se liggaam van onder die wrak bevry terwyl paramedici van verskeie nooddienste sowel as lede van die weermag 13 mense met ernstige beserings gestabiliseer het. Die beseerdes is later na hospitale vervoer vir verdere mediese behandeling. Die ongelukstoneel in Inanda, KwaZulu-Natal. (Foto: Rusa)